### Beslutninger

Fremsendes til [adresse] og Beskæftigelsesudvalget til behandling i henhold til beslutning i byrådets møde den 21. februar 2024.

###

BESLUTNINGSFORSLAG FRA SF

Der mangler et nattilbud i midtbyen kun for kvinder

Beslutningspunkter

Det foreslås at:

1) MSB afdækker forskellige scenarier ift., hvordan der kan skabes mulighed for kønsopdelt akutovernatning fx i samarbejde med civilsamfundet.

Afdækningen kunne omfatte en afklaring af bl.a.

- Kan akut-forsorgspladserne (§110) og Kirkens Korshærs overnatningstilbud løfte noget af behovet ved at ændre i deres praksis (se nedenstående beskrivelse)?

- Hvilket omfang/antal pladser vil være relevant?

- Hvordan kan der skabes reel afskærmning og rum for kvinderne og skabes tryggere natteliv?

- Hvordan kan der skabes en opdeling på forskellige matrikler?

- Kan vi blive inspireret af løsninger i andre kommuner?

Hvorfor fremsendes indstillingen?

Baggrund

NatReden lukkede medio 2020, da Reden ikke længere kunne bære denne økonomisk.

Det giver en del udfordringer for kvinderne. Disse er oplistet herunder.

Udfordringer ved at være udsat kvindelig bruger:

Nederst i hierarkiet

Når man er kvinde i udsattemiljøet i [adresse], er man pr. definition nederst i gadens hierarki. Hjemløse kvinder er en sårbar gruppe som ofte udsættes for vold og overgreb på gaden og på herberger/forsorgshjem. Disse overgreb kan have alvorlige fysiske og psykiske konsekvenser og forhindrer dem i at finde tryghed og stabilitet. Trusler og vold er en fast del af dagligdagen og et vilkår som langt de fleste accepterer. Det er forbundet med stigmatisering, skam og skyld, da kvinden kan føle, at fordi hun selv har valgt at leve i misbrug, så er hun selv skyld i volden.

Forsorgshjem eller gaden?

Når en kvinde kommer og beder Reden om hjælp til at finde et overnatningstilbud i systemet, kan der kun henvises til forsorgshjem, hvor mænd også tager ophold. Det har den konsekvens, at kvinderne også om natten er i fare for overfald af både voldelig og seksuel karakter. Mange af de kvinder, som benytter Reden, vil derfor hellere tage ophold under den åbne himmel, da de føler sig mere trygge dér, end på et forsorgshjem, hvor de skal sove med et øje på klem og alligevel og på trods kan blive udsat for vold, voldtægt osv. Desværre bliver dette sjældent anmeldt til politiet.

Geografisk udfordring

En anden udfordring for kvinderne er, at nogle af akutpladserne ligger ude i udkanten af byen, hvor man skal møde op på et bestemt tidspunkt om aftenen for at stå i kø og er der flere om buddet, så bliver pladserne fordelt via lodtrækning. Ender man uden en seng, venter der en tur tilbage til midtbyen, uden anden mulighed end at finde et sted alene under åben himmel. Det kan være utrygt, når man er alene og dermed ikke kan stå sammen og våge over hinanden. Da er man i forhøjet risiko for at blive udsat for vold, voldtægt osv. Alternativt kan man forsøge at finde en sofa et sted, men denne form for overnatning er ikke ”gratis” og kan koste en modydelse af seksuel karakter. Ofte kan kvinderne slet ikke overskue turen ud på et forsorgshjem, da de er abstinente eller ikke har penge til bussen.

Dobbeltdiagnoser

Over en årrække er der sket en markant stigning i tilgangen af kvinder med dobbeltdiagnoser, hvor de psykiske udfordringer medfører, at kvinden er meget kaotisk og ikke nødvendigvis har sygdomserkendelse, ofte med begrundelse i at hun ikke er i behandling for den psykiske lidelse. Disse kvinder har svært ved at tilpasse sig de meget strukturerede rammer på et herberg/forsorgshjem og er svære at rumme. Det har den konsekvens at disse kvinder ofte er ”svingdørs-brugere” som både kortvarigt og langsigtet mister muligheden for at benytte forsorgspladserne, hvilket forværrer deres allerede udfordrende livssituation.

Konkluderende

I forhold til de akutte §110 pladser skal man som regel møde op på et bestemt tidspunkt og stå i kø for at få en plads. Uanset om denne kø er på [adresse] eller Tre Ege kræver dette, at man er i stand til at flytte sig geografisk med offentlig transport og herefter "stå" i denne kø på et bestemt tidspunkt. Hvis man ikke får en plads, skal man tilbage til midtbyen og finde en anden løsning. Kvinderne mangler ofte overskuddet og ressourcerne til selvstændigt at flytte sig fysisk over en "længere" afstand, samtidig med at de risikerer at blive afvist, hvilket tilsammen gør, at de ofte giver op på forhånd. Det er et tilbud, der er svært at overskue, hvis man lever i kaos.

Andre kommuner har tilbud om akutovernatning for kvinder f.eks. i Aalborg.

Hvilken værdi for borgere og samfund?

Der mangler således et fleksibelt nattilbud i midtbyen kun for kvinder eller med en tryg/sikker kønsopdeling. Dette vil betyde, at der altid er en seng, hvis man opholdt sig i midtbyen.

Der er fortællinger om, at der på forsorgshjem er mange stoffer, meget kaotisk adfærd fra andre brugere, samt generel utryghed og følelse af at være jagtet og udsat. Dette gør sig især gældende for kvinder, der i forvejen er meget udsatte og/eller har traumer med i bagagen.

På baggrund af erfaringer fra NatReden, sås ofte, at der generelt faldt mere ro over alle når der ikke er mulighed for samspil mellem kønnene, uanset om man er i et forhold eller ej. Sandsynligheden for overgreb var nærmest elimineret. Det gjorde det automatisk til et meget mere trygt sted at overnatte, hvilket skabte mere overskud hos den enkelte.

Hvad igangsættes?

MSB afdækker mulighederne for kønsopdelt akutovernatningsmuligheder

Hvilke ressourcer kræves?

Det forventes, at afdækningen kan gennemføres indenfor MSB’s eget driftsbudget

Rita Kristensen, Johnny Knudsen, Kåre Bruun, Winni Poulsen, Louise Friis (ordfører), SF.

INDSTILLING FRA MAGISTRATSAFDELINGEN FOR SOCIALE FORHOLD OG BESKÆFTIGELSE

Svar på forslag fra SF om kønsopdelt akutovernatning

### Resume

Indstillingen besvarer et forslag fra SF om kønsopdelt akutovernatning.

Sociale Forhold og Beskæftigelse har fokus på housing first og på, at alle borgere med behov for overnatnings-tilbud har mulighed for at overnatte trygt på eksisterende tilbud. Nogle kvinder kan føle sig udsatte på forsorgshjem. Derfor skærmes kvinder, som ønsker dette.

Sociale Forhold og Beskæftigelse vurderer, at behovet for kønsopdelte pladser er begrænset, men anerkender et muligt mørketal. Forsorgstilbud til kvinder bør etableres adskilt fra ikke kønsopdelte tilbud. Et særskilt tilbud til kvinder vil være dyrt at drifte.

Med housing first som bærende princip i hjemløsestrategien tilbydes hjemløse borgere bolig med støtte langt hurtigere, og der vil være et aftagende behov for forsorgspladser generelt og dermed også for kvinder.

SF’s forslag om kønsopdelt akutovernatning kan ikke gennemføres inden for den økonomiske ramme i Sociale Forhold og Beskæftigelse.

Det foreslås, at forslagsstillerne fremsender et budgetforslag, hvis SF ønsker at gå videre med forslaget.

### Beslutningspunkter

Det indstilles:

At 1) forslagsstillerne fremsender et budgetforslag, såfremt SF ønsker at gå videre med forslaget om kønsopdelt akutovernatning.

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: [adresse]

Dato: 22-11-2023

Erling Nørgaard:

Fremsendes til Magistratsafdelingen for Sociale Forhold og Beskæftigelse med henblik på udarbejdelse af en indstilling, jf. byrådets vedtagelse i mødet den 22. november 2023 om magistratsbehandling af forslaget.

Sagen bedes tilbagesendt byrådet via Magistraten.

Udvalg: Magistraten

Dato: 06-02-2024

Erling Nørgaard:

Fremsendes til [adresse] med bemærkning, at Magistraten i mødet den 6. februar 2024

anbefaler, at byrådet tiltræder Magistratsafdelingen for Sociale Forhold og Beskæftigelses indstilling af 26. januar 2024